
New York City

Denne turen kommer til å endre oss for alltid, tenkte Jeff Griffin mens flyet gikk inn for landing på LaGuardia.

Han så på sønnen sin, ni år gamle Cole, som var begeistret over sin første flytur og fascinert av Manhattans silhuett som stakk opp av skydekket. Så tittet han på kona, Sarah, og hånden hennes, med gifteringen.

Inntil for halvannet år siden hadde de hatt et perfekt liv i Montana, der Jeff var mekaniker og frivillig brannmann, og hun var lærer. De hadde reist til New York for Coles skyld, for han hadde alltid hatt lyst til å se Manhattan. Det virket som det beste de kunne gjøre, med tanke på alt han hadde vært gjennom.

–Det kommer alltid til å være vanskelig for oss, Jeff, men vi kan ikke gi opp, hadde Sarah sagt.

Mens Sarah fortsatt levde i håpet, klarte ikke Jeff å la være å tenke på denne ferien i New York som et rekviem over det livet de en gang levde.

Landingshjulene ble foldet ut med et mekanisk dump.

Han trakk pusten dypt og så på Cole.

–Dette er bare helt supert, pappa! Jeg kan ikke fatte at vi virkelig er her!

Jeff så på Sarah. Hun sendte ham et forsiktig smil, og han tok det til seg og lurte på om han kanskje skulle tenke over saken en gang til.

Da flyet hadde landet, gikk familien Griffin gjennom ankomstgaten og fulgte resten av køen til bagasjeutleveringen.

Området luktet tepperens og saltkringler.

Cole ble ivrig av den hektiske terminalen der de banet seg frem i mylderet. Sarah gikk på toalettet mens Jeff og Cole hentet bagasjen.

Jeff albuet seg frem til transportbåndet, plukket opp Sarahs røde koffert, og deretter sin egen. Cole hadde fulgt etter ham og tok ryggsekken sin fra transportbåndet. Sarah hadde kjøpt ny til ham, spesielt for denne turen.

–Det ser ut som det er denne. Jeff ga sekken en kjapp inspeksjon, svart med hvite sømmer og nettinglommer på sidene. Han kastet bare et raskt blikk på den blå navnelappen uten egentlig å lese den, for det var den rette fargen. Så hjalp han Cole med å få den på seg.

Mens de ventet på Sarah, prøvde Cole å telle alle transportbåndene i området, men det var for mange. Han elsket dette forrykende tempoet der folk skumpet og skubbet borti hverandre for å legge bagasjen sin på traller før de trillet dem ut.

–Jeg skulle ønske mamma kunne skynde seg, pappa. Kan vi se Empire State Building herfra?

–Kanskje fra drosjen på vei til hotellet. Der er hun.

–Alt klart. Sarah smilte til dem.

De gikk ut fra terminalen via de automatiske dørene.

De passerte flere avisautomater, og det minnet ham om at en i reisebyrået hadde fortalt at det var et stort arrangement som skulle gå av stabelen når de kom til byen. Det var store overskrifter om det. FN: Hele verden samles i byen igjen! sto det i Daily News. Økt sikkerhet for statslederne gir trafikkork for alle! skrek New York Post.

Da de stilte seg i drosjekøen, var det ingen av dem som la merke til at i mengden av nyankomne passasjerer, var det en som hadde fattet interesse for Cole.

Han var i slutten av tjueårene, slank av bygning og hadde et viltert, blondt hår. Ansiktet var fullstendig uttrykksløst. Han så europeisk ut, en av disse bohemaktige studentene som reiste jorden rundt. Idet han gikk forbi dem, langsomt og ubemerket, festet han blikket på ryggsekken til Cole.

Så nølte han.

Familien Griffin fikk en bil og satte seg inn. Han ble stående og se etter dem, og et mørkt drag av bekymring gled over ansiktet hans.

Han hadde en svart ryggsekk med hvite sømmer og nettinglommer på sidene.

Identisk med Coles.


2

New York City

Drosjen flettet seg inn på Grand Central Parkway, og sjåføren tittet i sladrespeilet, som det hang en rosenkrans i.

–Velkommen til verdens hovedstad. Hvor er dere fra?

–Montana, svarte Jeff.

–Cowboyer og landskap som brer seg utover fjellene.

–Nettopp.

–Er det første gang dere er i Big Apple?

–Nei, jeg har vært her på noen konferanser opp gjennom årene og… Han skottet bort på Sarah. –Vi var her sammen for lenge, lenge siden.

–Dere var heldige med tiden å komme tilbake på.

–Hvorfor det? spurte Jeff.

–Presidenten er her og omtrent hundre statsledere som kommer inn fra hele verden de neste dagene for å delta i FNs konferanse. Masse sikkerhetstiltak, helikoptre og greier. Skaper problemer for trafikken.

–Wow, presidenten og helikoptre, sa Cole.

–Det er et enormt show og moro selv om det er masete.

Veien knatret under drosjehjulene da de svingte inn på Brooklyn-Queens Expressway. Sarah stirret ut av vinduet på den endeløse rekken av boligblokker, lagerbygninger, fabrikker og reklametavler. En av dem hadde et bilde av en leende baby sammen med en ung kvinne med studentlue, og hun kom til å tenke på datteren, Lee Ann.

De kjørte vestover mot Midtown Tunnel da veien begynte å helle. Toppen av Empire State Building dukket opp fra disen etter hvert som Manhattans silhuett raget i været foran dem.

–Se på det! Jeg må ta et bilde! sa Cole. –Å, nei, mamma. Jeg la kameraet i ryggsekken, og den ligger i bagasjerommet. Å, nei, så dumt!

–Her, ta mitt.

Hun fisket et lite digitalkamera opp av håndvesken og rakte det til ham. Cole, som behersket all teknologi, tok et bilde, og viste det til foreldrene.

–Har dere sett noe så stilig? ropte Cole.

Litt etter saktnet drosjen farten. Et skilt over motorveien viste at tre av feltene førte inn til den imponerende steinportalen til Midtown Tunnel. Køer av biler passerte bommene. Tunnelen var strålende opplyst i gult og oransje der den svingte inn under East River til Manhattan.

Cole tok flere bilder til de kom opp igjen like ved Fortieth Street og Third Avenue. Mens de så opp på skyskrapere og høyblokker, ringte Jeffs mobiltelefon. Nummeret begynte på 646, retningsnummeret til Manhattan, og resten kjente han ikke igjen.

–Hallo.

Han hørte bare statisk knitring, og la på.

–Hvem var det? spurte Sarah.

–Feil nummer, antar jeg. Han trakk på skuldrene.

På fortauene var det yrende liv av travle mennesker som pilte omkring og vinket på drosjer mens det ulte i sirener og horn. Damp steg opp i krøllete strimer fra pølsebodene. Det var tiggere, gateselgere som kranglet med leverandørenes sjåfører, bilister som skjelte ut fotgjengere som gikk i veien.

Dette var en helt annen verden enn Laurel i Montana.

Hotellet, Central Suites Inn, lå på West Twenty-ninth Street like ved Madison Square Garden. De hadde fått rom i tolvte etasje, og det var stort, med to dobbeltsenger.

–Jeg skal bare stelle meg litt, sa Sarah.

–Greit, Cole og jeg pakker ut og skifter, svarte Jeff. –Og etterpå kan vi dra ut og spise middag, og kanskje gå til Empire State Building.

Cole sikret seg sengen nærmest vinduet. Han åpnet ryggsekken og helte innholdet ut. T-skjorter, skjorter, en sjokoladeplate, en pose potetgull, kart over New York, en hettegenser og sokker. Alt var ukjent for ham, særlig barbersakene.

–Eh, mamma, pappa? sa Cole.

Sarah la fra seg sakene sine og gikk bort og så på haugen. –Nei, fillern, han har tatt feil ryggsekk. Hun studerte sekken. Strekkoden fra innsjekkingen var revet i stykker. Den blå navnelappen var slitt og skitten. –Jeg trodde dere hadde sett etter.

–Den ser akkurat ut som Coles.

–Litt, men det er andre glidelåser.

–Hva skal vi gjøre, mamma? spurte Cole. –Jeg trenger tingene mine.

–Det ordner seg sikkert. Vi ringer flyselskapet. Sarah tok en utskrift opp av vesken og satte seg ved skrivebordet. –Se, jeg har lagt en sånn lapp i all bagasjen vår, med hotellnavnet og mobilnummeret. Så den som har ryggsekken din ringer nok snart.

Mens Sarah og Jeff så på billettene etter et nummer for etterlysning av bagasje, kikket Cole på de ukjente sakene. Det var én ting som fanget oppmerksomheten hans.

Et lite lekefly av plast.

Han trykket på en knapp, og det blinket i lys og laget en lyd som fra en jetmotor. Cole elsket det. Han gikk bak gardinene, holdt flyet mot vinduet og fløy over Manhattans høye bygninger.

–Jeg finner ikke noe nummer til bagasjeutleveringen, sa Sarah akkurat idet telefonen til Jeff ringte igjen.

Jeff så på nummeret før han svarte. –Jøss, det er fra samme nummer som prøvde å ringe meg da vi satt i drosjen.

–Griffin? Jeff Griffin fra Laurel i Montana?

–Ja.

–Dette er Hans Beck. Jeg prøvde å ringe deg i stad. Jeg fant nummeret i ryggsekken din. Jeg har den her. Det har vært en forveksling på flyplassen, så jeg håper du har min? Den ser akkurat ut som din. Det er noen klær, litt snacks og barbermaskinen min i den.

–Ja, den har vi her.

–Fint. Kan vi bytte så snart som mulig? Jeg er litt sent ute til et tog. Ifølge dine opplysninger er dere på det Central Suites-hotellet som ligger like ved Penn Station?

–Ja, vi kan bytte med en gang hvis du vil. Jeff nikket til Sara som smilte lettet og ga tegn til at hun ville ta en kjapp dusj. Etter enda noen minutter, hadde Jeff og han som ringte, gjort en avtale.

–Cole! La oss gå og få tilbake sekken din, gutten min!

Farens tilrop satte en støkk i Cole, som hadde vært opptatt med å fly det lille jetflyet. Han la det fra seg, og trakk gardinene for.

–Er det sant? Nå?

–Ja, det er sant, og det er nå. Så legg de tingene tilbake i sekken. Alt sammen, og så går vi. Jeff hadde brettet ut et kart på sengen og sto og så på det. –Vi skal møte han som har ryggsekken din, så kom igjen!

Yr av glede over å få tilbake tingene sine, glemte Cole flyet og samlet sammen tingene så fort han kunne. Han stappet dem raskt ned i sekken mens faren studerte et kart.

Denne Hans Beck hadde en tyskklingende aksent. Kanskje han var student, tenkte Jeff mens han og Cole gikk mot Madison Square Garden med ryggsekken hans.

De skulle møtes utenfor en diner i Thirty-third Street rett overfor Penn Station. Beck hadde sagt at han var tjueni år gammel, én åtti høy og hadde blondt hår. Jeff hadde også beskrevet seg selv, og bemerket at de kom til å kjenne hverandre igjen på ryggsekkene.

Omtrent tjuefem minutter etter at Beck hadde ringt, fikk de øye på ham på det avtalte stedet. Håret hans var uflidd, klærne fillete, og han dampet nervøst på en sigarett. Enten bruker han stoff eller så er han under press, tenkte Jeff.

–Er det du som er Hans Beck?

Beck blåste en strime røyk opp i luften og nikket

–Jeff og Cole Griffin.

De håndhilste og byttet ryggsekker.

Beck begynte straks å romstere i sin.

–Alt er på plass, ikke sant? spurte Beck og snudde seg etter en bil som tutet.

–Selvsagt. Vi har ikke tatt noe, hvis det var det du mente, sa Jeff.

–Klart ikke. Beck så på Cole og blunket. –For du er for liten til å bruke barbermaskin, ikke sant?

–Morsomt, sa Cole. –Det flyet du har der var kjempekult.

–Hvilket fly? Har du tittet i sekken?

–Unnskyld. Cole så på faren, og på Beck. –Det var da jeg trodde det var min sekk. Da så jeg det lille lekeflyet.

–Alt er der, sa Jeff.

–Hva? Ok. Jeg er sent ute. Beck så seg om, lukket ryggsekken og hengte den på skulderen. –Det gikk litt fort da jeg pakket, så jeg vet ikke hva som er oppi der. Jeg må løpe. Takk.

Beck forsvant i mengden på vei inn til Penn Station. Jeff fulgte ham med blikket med et streif av uro, og så snudde han seg mot sønnen.

–Da får vi gå tilbake til hotellet.

New York City

Hans Beck grep sekken og sikksakket gjennom Penn Station.

Et øyeblikk vurderte han å gå på et tog, et hvilket som helst tog, og komme seg unna.

Nyttet ikke. De holdt øye med ham, ventet. Og han trengte pengene.

Beck hadde løyet for Griffin om å rekke et tog. I stedet skulle han møte kontakten sin og fullføre leveransen.

Det hadde nesten gått galt denne gangen.

Hvordan kunne han være så dum at han tok feil ryggsekk? I sin tid som kurer, hadde han aldri før begått en sånn tabbe. Kundene var rasende. Han visste ikke hvem de var eller hva de drev med.

Det ville han helst ikke vite heller.

Da han ved en feil hadde gitt dem sekken til Griffin, hadde de ikke latt seg berolige av hans forsikringer om at han skulle få tak i den rette sekken.

Men det hadde han gjort.

Så alle kunne slappe av nå, sa han til seg selv. Vi har den rette sekken. Snart var dette overstått, og han kunne reise tilbake til Aruba og vente på at en pen sum ble satt inn på kontoen.

Beck gikk ut fra Penn Station, hastet forbi postkontoret og bega seg inn i sentrum av Hudson Yards. Han gikk raskt forbi vedlikeholdssporene til Long Island Rail Road, der Thirty-third Street forsvant inn i et øde område ved Hudson River.

Han jogget nesten nå der han skyndte seg langs et gjerde som omkranset en tomt der et massivt, flere etasjer dypt fundament, var under oppføring. Solen hadde gått ned, og hele området var tomt. Han hørte motordur, og så bremser, og plutselig stanset en van ved siden av ham.

En sidedør gled opp, og han steg inn i bilen, som var full av menn som var på jobb. Et par av dem snakket i telefonen, og to av dem satt med laptoper.

Mennene hadde allerede fulgt opp informasjonen på lappen i ryggsekken til Cole Griffin, og raskt tatt en sjekk av familien. De hadde også tatt bilder av Jeff og Cole på gaten da de byttet med Beck.

Alt hadde gått kjapt for seg.

De grep ryggsekken og tømte den, gikk gjennom innholdet og gjennomsøkte den tomme sekken.

Hva det nå var de savnet, var det fortsatt borte.

For første og siste gang i sitt liv, hadde Beck mislyktes med en leveranse.

Det siste han tenkte, var at en plastpose hadde svelget hodet hans. Han kjempet forgjeves imot.

Så ble alt mørkt.

Liket ble pakket inn i en presenning og lempet inn på byggeplassen. Der ble det skjult under et lag med pukk som skulle dekkes av femti kubikkmeter betong dagen etter.

New York City

Morgenen etter gikk familien Griffin ned for å spise frokost.

Spisesalen var stappfull, men Sarah klarte å finne et ledig bord. Jeff og Cole fulgte med strømmen av mennesker forbi buffeen og forsynte seg med pølser, egg, kornblanding, frukt, brød, juice og kaffe.

Jeff så Sarah med telefonen ved bordet, der hun leste, og så svarte på en tekstmelding.

Hvem var det hun snakket med?

Det naget ham mens de satt og spiste og snakket om hvordan de skulle legge opp dagen, men han fikk ta det opp senere. Cole hadde på seg en New York Jets-trøye og tilsvarende baseballkaps de hadde kjøpt i suvenirbutikken dagen før, sammen med et New York-nøkkelknippe med navnet hans på. Det hadde han festet i en beltehempe. Etter å ha bladd i reisehåndboken sin, bestemte han seg for at han ville ta en turistbuss til Ground Zero, og så en ferge ut til Frihetsgudinnen.

–Men kan vi dra til Times Square først? spurte han. –Det er en enorm skjerm der som tar bilder av oss, og så er det en leketøysbutikk med et pariserhjul inne i butikken! Kan vi dra dit?

Jeff så på kartet.

–Takler du å gå den lange turen?

–Så klart. Og hver gang jeg ser Empire State Building, tar jeg flere bilder. Kan jeg hente mer juice, mamma?

–Ja visst.

Da de var alene, nikket han mot Sarahs telefon.

–Hvem var det du snakket med?

–Valerie. Hun lurte på om vi hadde funnet oss til rette.

–Valerie. Ingen andre?

–Jeff, ikke gjør dette, er du snill.

–Hvem?

Hun ble rød i ansiktet. Det var like før hun klikket på ham. I stedet tok hun telefonen, åpnet meldingen, og slengte den til ham.

–Valerie. Ser du det?

–Unnskyld.

Sarah la en hånd over munnen og blunket tårene tilbake. Hun kikket bort på Cole som ventet på at det skulle bli hans tur til å fylle glasset. Så så hun på Jeff.

–På vei fra flyplassen så jeg denne reklametavlen og… Hun stanset, ombestemte seg. –Jeg vil ikke skilles, og jeg tror ikke dette er rette tid og sted for å fortelle Cole at du vil det. Vi kan ikke knuse hjertet hans, Jeff. Vi må holde ut og finne ut av dette.

Han la merke til at hun snurret gifteringen rundt.

–Jeg har aldri bebreidet deg for det som skjedde, sa hun. –Jeg var ute av meg, og det var vi jo begge. Jeg var sint, men jeg har aldri bebreidet deg for det som skjedde. Få dette inn i hodet. Jeg elsker deg. Vi må kjempe for å holde denne familien sammen, ikke rive i filler det lille som er igjen. Vær så snill. Da hun så at Cole var på vei tilbake, dempet hun stemmen til en hvisking. –Hvorfor i himmelens navn kan du ikke begripe det?

Jeff så på henne uten å svare, mens en million tanker raste gjennom hodet hans. Cole kom tilbake og merket at noe var i gjære.

–Er alt i orden, mamma?

Hun tørket øynene.

–Bare et sørgelig minne, skatten min.

–Ok. Jeff reiste seg med brettet for å rydde av bordet. –Da går vi.

De gikk først østover til Seventh Avenue, så Broadway til Times Square. Byen pulserte under en klar himmel med lyden av et helikopter som passerte og den evinnelige støyen fra trafikk og sirener, og minnet ham på at han måtte fatte en beslutning. Det lå ham tungt på hjertet der de gikk nordover på Broadway. Her, midt i mylderet, tenkte han på det Sarah hadde sagt.

Vi må kjempe for å holde denne familien sammen. Vi må holde ut og finne ut av dette. Hadde hun rett?

–Pappa, blir du med på bildet sammen med mamma?

Coles spørsmål rykket Jeff ut av tankene. Han foretok en kjapp beregning og anslo at de var et eller annet sted i nærheten av Forty-fourth og Forty-fifth Street like ved Seventh Avenue. Gatene var fulle av folk, og det var tett trafikk. Ikke langt unna var det svære neonreklamer som spraket av alle farger og utstrålte et inntrykk av kontrollert kaos. Nyheter rullet kontinuerlig over elektroniske nyhetstavler som strakk seg over flere bygninger.

De var i utkanten av Times Square.

Sarah hadde nettopp tatt et bilde av Cole og leverte kameraet tilbake.

–Kom hit, pappa, sa Cole med blikket på søkeren. –Ved siden av mamma. Jeg vil ha med meg det store reklameskiltet i bakgrunnen. Og så kan vi gå midt på Times Square. Skynd deg!

Jeff la armen over Sarahs skulder, og så la hun en hånd på hoften hans, og det føltes godt. Riktig, på en måte, og det ga ham en bittersøt følelse. Han kunne ikke huske sist de hadde tatt på hverandre, lagt armene om hverandre. Dette var ikke enkelt. De gjorde begge sitt beste for å skjule det følelsesmessige kaoset som skjulte seg under de smilene de presset frem for Coles skyld.

Endelig tok han bildet.

–Fint, sa Cole. –Kanskje vi kan få et av alle tre?

–Jeg kan spørre noen, sa Jeff.

Han tok kameraet og gikk noen meter bort i trengselen på fortauet, til en eldre mann med en Yankees-lue. Han tok bilder av to kvinner, trolig kona og datteren. Jeff spurte om han kunne ta et bilde av familien Griffin med Sarahs kamera.

–Gjerne.

Mannen tok et bilde, og da Cole spurte om han kunne ta et til, hendte det ingenting. Mannen så på kameraet. –Det ser ut som batteriene er flate. Han ga det tilbake til Jeff, som takket, og snudde seg mot Sarah og Cole.

–Jeg har glemt å skifte dem, sa Sarah.

–Det gjør ingenting. Jeff så seg om og fikk øye på en butikk like ved. –Jeg går inn og kjøper nye batterier. Vent her. Ikke gå noe sted.

–Ok, sa Sarah. Hun og Cole begynte å se på smykkene, statuene, kunsten og t-skjortene i kjerra til en av gateselgerne. Jeff begynte å gå i retning butikken, men ble stanset.

–Unnskyld, kan du hjelpe en krigsveteran med noen småpenger?

En mann med bustete hår og skjegg rakte frem en hånd i en skitten, slitt sykkelhanske. Han manglet et bein og satt i rullestol. Han var kledd i fillete dongeribukser, en møkkete John Lennon-trøye og en loslitt regnjakke. Rullestolen var reparert med metallkleshengere, og det amerikanske flagget var festet på den. Jeff så inn i det værbitte ansiktet og de brune øynene, og tippet at han var i trettiårene. Karer som ham fortjente bedre, tenkte Jeff.

–Hvordan mistet du beinet?

–Veibombe i Afghanistan. Jeg har ikke spist ordentlig på flere dager, sir.

Jeff stakk hånden i lommen og trakk ut et par krøllete femdollarsedler.

–Vær så god.

Mannen stirret på pengene.

–Tusen takk, sir. Gud velsigne deg og den fine familien din der borte.

Jeff gikk bort til butikken, Metro Manhattan Gifts and Things.

Butikkfasaden var smal med sotet stein og et stort utstillingsvindu fullt av alle slags glorete greier. På utsiden var det en tavle som opplyste om tilbud på smykker, t-skjorter og plakater.

Inne i butikken dundret det rockemusikk fra en radio. Veggene var dekket av t-skjorter, kapser, plakater, billige smykker og annet juggel. En mann sto på en stige og hentet ned en pappeske full av skjerf som to kvinner ville se på. Hyller med chips, sjokolade og annen snacks markerte den ene siden av lokalet, ved siden av kjøleskap fulle av juice, brus og vann.

Kompaktkameraer, mobiltelefoner og annen elektronikk dekket veggen bak disken like ved kassen. Et overvåkningskamera var montert over der igjen. Jeff stilte seg i køen bak fem–seks andre kunder.

Mens han ventet på tur, så han Cole og Sarah som sto og studerte varene i kjerra. De så glade ut, og det vekket minner om den siste gangen alt var bra. Da han satt i pickupen i innkjørselen og så Sarah sammen med Cole og veslejenta, Lee Ann, gjennom frontruten.

Det var den siste gangen de var lykkelige.

Og nå hadde han tatt med familien hit, på randen av oppløsning.

Psykologen, Kransky, hadde rett. De kunne ikke bare komme seg over sorgen over at Lee Ann døde. De måtte lære seg å leve med den, og la andre takle den på sin egen måte.

I den vanskelige tiden hadde Cole vært klippen i familien. Han hadde akseptert at Gud hadde gjort lillesøsteren til en engel, og tatt henne til seg først, slik at hun kunne vente på dem. Han hadde bare fortsatt å være et barn, og var helt besatt av tanken på å se New York, slik andre barn var helt besatt av tanken på å se Disney World.

Cole hadde vært den stødige, den som holdt familien samlet mot trusselen om undergang.

Og den trusselen kom ikke fra Sarah.

Den kommer fra meg. 

Etter så lang tid hadde Jeff innsett at han ikke hadde klart å akseptere måten Sarah håndterte sorgen og skyldfølelsen på. Hun bebreidet seg selv for at hun hadde vært over fem hundre kilometer unna da datteren døde. Jeff bebreidet seg selv for at han hadde ligget og sovet i rommet ved siden av. Han hadde vært så blindet av sinne og skyldfølelse at det hadde bikket over til paranoia, og han trodde at Sarah søkte trøst hos en annen mann.

Han hadde latt det gå så langt at det fikk ekteskapet til å knake i sammenføyningene.

Hva har jeg gjort?

Mens han sto der i køen, gikk det opp for ham. Kanskje det hadde begynt da han kjente armen hennes rundt seg, men da sannheten sto klart for ham, var det som å bli truffet av et godstog. Sarah var ikke utro. Hun hatet ham ikke. Det han gjorde var galt. Det siste han ville, var å skille seg. Han måtte være enig med Sarah i at de hadde blitt gale av sorg da veslejenta deres døde. De var begge oppslukt av sinne og skyldfølelse.

Han husket det Sarah hadde sagt.

Vi må kjempe for å holde denne familien sammen. Vi må holde ut og finne ut av dette.

Hun hadde rett.

De hadde vært gjennom nok.

Det kjentes ut som om han nettopp hadde våknet.

Hvordan kunne jeg være så dum?

Det var hans tur, og ekspeditøren, en kvinne i tjueårene med diamantpiercing i nesen, røde striper i det platinablonde håret og tatoveringer på armene, smilte til ham mens hun tygde tyggegummi og nikket i takt med en gammel David Bowie-låt.

–Jeg skulle hatt noen batterier.

–Hvilken størrelse?

–AA tror jeg. Vent, så skal jeg se etter. Beklager.

Bilenes tuting fra gaten sloss med musikken inne mens Jeff strevde med å få opp batterilokket. Jenta blåste bobler og så på de andre kundene mens hun ventet.

–Ja, AA, sa han. –Gi meg tre av de pakkene med fire.

Hun la dem på disken.

–Vær så god.

Jeff betalte.

Han gikk og gledet seg til å fortelle Sarah at han hadde kommet til fornuft. Denne reisen ville endre alt.

Til det bedre.

Han gikk bort til salgskjerra, men de var ikke der.

Han så oppover og nedover gaten.

Borte.

Hva var det som foregikk?

Han tenkte de bare hadde gått inn i en forretning, og så etter i den nærmeste, en fullpakket butikk med sportsklær. Han gjennomsøkte menneskemylderet og fikk et glimt av noe grønt. En New York Jets-trøye som forsvant bak et stativ med jakker.

Cole.

Jeff skyndte seg etter, klar til fortelle Sarah hva han mente om forsvinningsnummeret, men så bråstoppet han. Det var ikke Cole.

Jeff så seg om.

De var ikke å se.

Han fortet seg ut og til neste butikk. En matvareforretning full av folk, og igjen tok han et overblikk over lokalet. Han så fortsatt ikke snurten av dem. Han gikk videre og lette forgjeves. Han sto på fortauet og så på butikkene på den andre siden av gaten, men til ingen nytte.

Jeff kunne ikke finne Sarah og Cole.

Så, over alle menneskene, alle lydene, trafikken, kaoset, begynte en sped alarmklokke å kime i bakhodet. Den forplantet seg og ble til et brøl der vantro kjempet mot frykten for at noe var galt.

